***«Түөрт дьыл кэмин устун квест айан»***

***Бэлэмнэнии бөлөх оҕолоругар интегрированнай дьарык кэнспиэгэ***

***Сыроватская Сардана Николаевна,***

*воспитатель,*

*МБДОУ Детский сад №4 "Туллукчаан",*

*Республика Саха (Якутия), Усть-Алданский улус, с. Бяди*

Дьарык ииннинэ ыытыллар үлэ: С. Я Маршак «12 ый» - остуоруйатын иитээччи ааҕарын истии, кинигэтин, мультигын көрүү. Боппуруос, бэсиэдэ көмөтүнэн остуоруйа ис хоһоонун ырытыһыы. Остуоруйа ис хоһоонуттан, сөбүлээбит хартыынатын иллэҥ кэмҥэ оҕо баҕатынан уруһуйа.

Туттуллар матырыйааллар: Бээчэ куукула, шар, дьыл кэмнэринэн хартыыналар, сибэккилэр ойуулара, араас мастар сэбирдэхтэрэ, ватнай палочка, альбом лииһэ, халлаан күөх, маҥан кырааскалар, проектор, ноутбук, флешка.

Үөрэтэр соруктара: дьыл кэмнэрин уочаратынан наардаан билиилэрин чиҥэтии; ыйдар ааттарын билэ, чуолкайдык саҥара, ааттыы үөрэнии; 12 диэри ахсааны чиҥэтии; сибэккилэр ааттарын чиҥэтии; толкуйдуур дьоҕурдарын сайыннарыы, тыл саппааһын байытыы.

Иитэр соруктара: үчүгэй, куһаҕан диэн арааран билии; бэйэ-бэйэҕэ эйэҕэстик сыһыаннаһыы, тулалыыр айылҕа көстүүтүн кэрэхсииргэ иитии.

**Иитээччи:** Үтүө күнүнэн оҕолоор! Бүгүн биһиги дьыл кэмнэрин туһунан билиибитин салгыы чиҥэтиэхпит, кэпсэтиэхпит, элбэх саҥаны билиэхпит. Бу аптаах шар баар, онно олорсоммут дьыл кэмнэринэн айанныахпыт, араас сорудахтары толоруохпут. (Түннүгүнэн көрөр, Бээчэ ытыы олорор).

**Иитээччи:** Уой, бу Бээчэ тоҕо ытаата? Ыҥыран киллэрэбит да оҕолоор, баҕар биһиги көмөбүт наада буолаарай? (Бээчэни ыҥыран киллэрэллэр)

**Бээчэ:** Дорооболорун, оҕолоор!

**Иитээччи:** Дорообо, Бээчэ! Тоҕо ытаатын?

**Бээчэ:** Мин дьыл кэмнэрин туһунан кэпсииргэ бэлэмнэнэн кэлиэхтээхпин, оонньуу сылдьыбытым, бэлэмнэммэтэҕим, билбэппин.

**Иитээччи:** Оҕолоор, Бээчэҕэ көмөлөһөбүт дуо?

**Оҕолор:** Көмөлөһүөххэйин, биһигини кытта барыстын.

**Иитээччи:** Оҕолоор, Бээчэни кытары дьыл кэмнэринэн айанныаххайын! Билигин таабырын таайтарыам, ханнык дьыл кэмигэр тиийэрбитин билиэхпит, болҕойон истэбит: «Хаарбыт ууллара, хара буолара, чалбах тахсара, чалым аллара – хайа ханнык дьыл кэмэ эбитий?»

**Оҕолор эппиэттэрэ:** *(Саас)*

**Иитээччи:** Маладьыастар, бастаан «Сааска» айанныыр эбиппит, шарикпытыттан тутустубут, көттүбүөт! («Туос түннүгүнэн» ырыа тыаҺыыр, слайдаҕа сааскы хартыына көстөр, кэлэн түһэбит). Оҕолоор, бу ойууга туох көстөрүй? Ким саас туһунан этии оҥоруоҕай? Бары көмөлөөн 3 – 4 этиитэ оҥоруоххайын.

**Оҕолор эппиэттэрэ:** *(Саас күн күүскэ тыгар. Хаар ууллубут. Кырыыһаттан таммахтар түһэллэр. Сүүрүк устар. Хаар ууллан чалбах тахсыбыт…)*

**Бээчэ:** Сүүрүк диэн тугуй, мин билбэт тылым эбит?

**Иитээччи:** Саас хаар ууллан устар, ону сүүрүк дииллэр.

**Бээчэ:** Өйдөөтүм.

**Иитээччи:** Наһаа үчүгэй этиилэри оҥордугут! Ханнык ыйдары сааскы ыйдар диэн ааттыыбытый?

**Оҕолор эппиэттэрэ:** (*Кулун тутар, муус устар, ыам ыйа*)

**Иитээччи:** Саас халлаан сылыйдаҕына биһиги хайдах таҥаһы кэтэбитий?

**Оҕолор эппиэттэрэ:** *(Чараас таҥаһы таҥнабыт, саппыкы,чараас бэргэһэ...)*

**Иитээччи:** Саас туһунан билистибит, салгыы көттүбүт! - Ханнык дьыл кэмигэр кэллибит?

**Оҕолор эппиэттэрэ:** (*Сайыҥҥа*)

**Иитээччи:** Маладьыастар. Көрүҥ эрэ оҕолоор, сибэкки бөҕө. Ханнык сибэккилэр үүммүттэрий? Ааттарын этиэххэйин эрэ.

**Оҕолор эппиэттэрэ:** (*Току-току ньээм –ньээм, алтан төбө, чуораан сибэкки, сардаана…)* өссө хайдахтарый? *(Араас быһыылаахтар, өҥнөөхтөр, сорохторо улахан, сорохторо кыра).* (өҥнөрү хатылыыллар).

**Иитээччи:** Араас кэрэ, кыраһыабай дьүһүннээх, ааттаах сибэккилэри көрдүбүт, Бээчэ эмиэ маладьыас, элбэҕи билэр эбиккин. (Сайын туһунан ыйытыктарынан кылгас бэсиэдэ: ханнык сайыҥҥы ыйдары билэҕитий?

**Оҕолор эппиэттэрэ:** (*Бэс ыйа, от ыйа, атырдьах ыйа)*

**Иитээччи:** Сир астарын?(*дьэдьэн, малина, ыт тиҥилэҕэ,хаптаҕас..)* сахалар ураты бырааһынньыкпыт ыһыах буолар, дьоннор кыһыҥҥыга бэлэмнэнэн оттууллар…

 **Иитээччи:** Билигин сынньана таарыйа, хамсаныылаах эрчиллиитэ оноруоххайын:

 Араас өҥнөөх лыахтар

 Хонууга дайа көтөллөр, (*сапсыналлар,* *төттөрү - таары сүүрүү*)

 Сибэккигэ түһэллэр, (*икки атахха чохчойон олороллор*)

 Онтон эмиэ

 Далбаатаһа көтөллөр. (*илиилэринэн сапсыналлар*)

 Сибэккилэр тыалга,

 Уҥа – хаҥас хамсаан, (*корпустарынан уҥа-хаҥас түһэллэр*)

 Куоҕалдьыһан ылаллар

* 1. хатыл.)

**Иитээччи:** Салгыы шарикпытыгар олорсоммут айанныаххайын. (ол бириэмэҕэ тыал, ардах музыката тыаһыыр). Оҕолоор, туох тыаһыырый? Ханнык дьыл кэмигэр кэллибит?.

**Оҕолор эппиэттэрэ:** *(Этиҥ этэр, ардах түһэр, тыал тыаһыыр. Күһүн!)*

**Иитээччи:** Саамай сөп, көрүҥ эрэ (слайдаҕа – саһарбыт мастар, сэбирдэхтэр көстөллөр) маннык көстүү ханнык дьыл кэмигэр буоларын Бээчэҕэ этэн биэриэххэйин эрэ. *(Күһүн)* Бээчэ, сайын кэнниттэн ханнык дьыл кэмэ кэлэрин өйдөөн кэбис!

**Иитээччи:** Араас мас сэбирдэхтэр сиргэ түһэн ыһыллыбыттар, ону 2-лии буолан хомуйан наардыаххайын (хатыҥ, рябина, үөт...пааранан үлэлии үөрэнэллэр). Бэркэ наардаабыккыт, маладьыастар! Көрүҥ эрэ, ханнык маһый бу?

**Оҕолор эппиэттэрэ:** (*Хатыҥ).*

**Иитээччи:**Ханнык хатыҥҥа сэбирдэҕэ элбэҕин ааҕан билэбит дуо? Кыра хатыҥҥа дуу, улахан хатыҥҥа дуу?

**Оҕолор эппиэттэрэ:** *(Улахан хатыҥҥа сэбирдэҕэ элбэх. Улахан хатынҥҥа 10, кыра хатыҥҥа 7)*

**Иитээччи:** Ааҕан быһаардыбыт: Улахан хатыҥҥа 10, онтон кыра хатыҥҥа 7 эбит маладьыастар! Хатыҥмытыгар тоҕо сэбирдэҕэ аҕыйаҕый? Сэбирдэхтэр тоҕо саһарбыттарый?

**Оҕолор эппиэттэрэ:** *(Тыалга түспүттэр, күһүн буолбут, күн уота тиийбэт...).*

**Иитээччи:** Саамай сөп. Салгыы шарикпытыгар олорсоммут көтүөххэйин (“Хаар үҥкүүтэ” музыка тыаҺыыр)

**Бээчэ:** Миэхэ ийэм хаар үҥкүүтүн үөрэппитэ, ону эһиэхэ көрдөрүөхпүн баҕарабын.

**Иитээччи:** Хата Бээчэни кытары үҥкүүлүөххэйин («Хаар үҥкүүтэ» музыка тыаһыыр , оҕолор Бээчэни үтүктэн үҥкүүлүүллэр)

**Бээчэ:** Наһаа үчүгэйдик үҥкүүлүүр, саҥа дьыл бырааһынньыгар үҥкүүлүүгүн диэбиттэрэ, хата миигин кытта үҥкүүлэһээрин. *(Үөрүүнү кытары үҥкүүлэһиэхпит)*

**Иитээччи:** Оҕолор өйдөөн көрдүгүт дуо, бу ханнык дьыл кэмигэр кэлбит эбиппитий? **Оҕолор эппиэттэрэ:** *(Кыһыҥҥа)*

**Иитээччи:** Саамай сөп. Бу ойуулары көрдүбүт, туох сыыһа ойууу киирбитий? *(*хаарга сибэкки, дьэдьэн үүнэн турар*. Кыһын дьэдьэн, сибэкки үүммэт).* Кыһыҥҥы ыйдары эттибит эрэ *.*

**Оҕолор эппиэттэр:** *(сэтинньи, ахсынньы, тохсунньу, олунньу)*

**Иитээччи:** Маладьыастар. Түннүгүнэн көрүн эрэ, мастарбыт хайдахтарый*?*

**Оҕолор эппиэттэрэ***: (Хаппыттар, хаарынан бүрүллэн тураллар).*

**Иитээччи:** Наһаа кыраһыабай буолбуттар ди оҕолоор, биһиги билигин ити көстүүнү уруһуйдуохпут. (Күөх кумааҕыга хаарынан бүрүллүбүт маһы уруһуйдуохпут (ватнай палочканан хайдах хаар уруһуйдууру көрдөрүү). Бээчэ эмиэ оҕолору кытары тэҥҥэ уруһуйдас (уруһуйдуулларын быыһыгар үөрэппит хоһооннорун хатылатыы «Маҥан дьиэ» А. Николаев)

**Бээчэ:** Мин бу уруҺуйбун Ээчэҕэ бэлэхтиир эбиппин!

**Иитээччи:** Саамай сөп, эһиги оҕолор уруһуйгутун эмиэ чугас дьоҥҥутугар бэлэхтиэххитин сөп, дьоҥҥут үөрүөхтэрэ.

Оҕолор үлэлэрин көрүү, выставкаҕа туруоруу, хайҕааһын.(оҕолор бэйэлэрин, табаарыстарын уруһуйдарыттан киэн туттуу, дуоһуйууну ылыы)

**Түмүк:**

**Иитэччи:** Бүгүҥҥү дьарыкка ордук тугу сөбүлээтигит? Бээчэ биһигини кытта сылдьан астыннын дуу?

**Бээчэ:** Наһаа үчүгэйдик сырыттым, элбэҕи биллим, өссө да эһигини кытары үөрэниэхпин баҕардым.

**Иитээччи:** Аныгыскы дьарыкпытыгар кэлээр Бээчэ, күүтүөхпүт! Барыта хас ый, дьыл кэмэ баар эбитий?

**Оҕолор эппиэттэрэ:** (*12 ый,. 4 дьыл кэмэ*).

**Иитээччи:** Маладьыастар! Манан дьарыкпыт бүтэр. Бары наһаа үчүгэйдик кытынныгыт, элбэҕи билбиккит буолуо диэн эрэнэбит, уруһуйдаргытын дьоҥҥутугар бэлэхтииргитин умнумаарын, көрсүөххэ диэри!